Ինչպես վերլուծաբաններն են ասում, սա պարզապես ձիթապտղի ճյուղ է՝ նետված Մադրիդից դեպի Բարսելոն, այսինքն՝ հաշտություն սկսելու ինչ որ կոչ, սակայն՝ ոչ անկախության իրավունքը ճանաչելու պատրաստակամություն։ Ձիթապտղի ճյուղ այն պահին, երբ Կատալոնիայում փողոցները լցված են ցուցարարներով, երբ փակ են բոլոր խոշոր մայրուղիներն ու երկաթուղային կայարանները, երբ անկախության կողմնակից կատալոնացիները պահանջում են իրենց ղեկավարների ազատ արձակում, երբ Բելգիայի դատարանը դեռեւս պիտի որոշում կայացնի, արդյոք հարգելու է Կատալոնիայի նախագահի պաշտոնից ազատված Կարլես Պուջդեմոնին ու նրա չորս խորհրդականներին Իսպանիային հաձնելու Մադրիդի դատարանի որոշումը, երբ նրանց ու մյուս ձերբակալված պաշտոնյաներին ապստամբություն հրահրելու մեղադրանքով սպառնում է մինչեւ 3Օ տարվա ազատազրկում, երբ Եվրոպական միությունը, դատապարտելով հանդերձ քվեարկության օրն իշխանությունների կողմից իրականացված բռնությունները, չի ցուցաբերում միջամտության որեւէ եղանակ՝ միայն հայտարարելով, որ Կատալոնիայի խնդիրն Իսպանիայի ներքին խնդիրն է։